《翕云三章章八句黄钟清宫》
明代·黄佐

油油翕云，维龙之朋。君子来思，球瑟和鸣。和鸣鼓庸，篚帛既共。

式愉式诲，君子攸躬。

油油翕云，维龙之遒。君子来思，鼓瑟鸣球。德辉孔周，云胡曾不我留。

饮此芳醑，俾我昭受尔休。

油油翕云，维龙之光。君子来思，球瑟锵锵。球瑟锵锵，匪曰大康。

饮此芳醑，以俾我尚于中行。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。